હરિવલ્લભદાસ ખડખડાટ હસી પડ્યા. ‘વિભો આપણા પરિવારની નવી પેઢી તૈયાર કરી રહ્યો છે, એ તો ખ્યાલ છેને? તારો ભૌમિક અને આદિત્યનો આકાશએ બંને એમના વિભાકાકાના ચેલકા છે. આ બંને છોકરાઓ રોજ જિમમાં વિભાકાકાની જોડે તાલીમ લઈને એમના જેવા બોડી બિલ્ડર બનવા મથે છે. જિમમાં કસરત કરતી વખતે વિભો એમને શારીરિક ઉપરાંત માનસિક તાલીમ પણ આપે છે. બહુ હળવાશથી બચ્ચાંઓને ખ્યાલ પણ ના આવે એ રીતે એમના મગજને એ ટ્રેઇન્ડ કરી રહ્યો છે. એ બંને હિંમતવાન અને બહાદુર છે એની ક્રેડિટ પણ વિભાને જ આપવી જોઈએ. ’એમણે યાદ કરાવ્યું. ‘છ મહિના પહેલા પાર્કિંગમાં બધી કાર પડી રહી છે ત્યાં સાપ જોઈને આદિત્ય, અલકા અને આકાંક્ષા તો ગભરાઈ ગયેલા, એ વખતે આકાશે એ સાપની પૂંછડી પકડીને દૂર ફંગોળી દીધો હતોને? એ વિભાની તાલીમનો પ્રભાવ...’